CELEX: 32007R0501
Language: hu
Date: 2007-05-07 00:00:00
Title: A Tanács 501/2007/EK rendelete ( 2007. május 7. ) a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról

9.5.2007   
            
            
               HU
            
            
               Az Európai Unió Hivatalos Lapja
            
            
               L 119/1
            
         
      A TANÁCS 501/2007/EK RENDELETE
   
   (2007. május 7.)
   a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 26. cikkére,
   tekintettel a Bizottság javaslatára,
   mivel:
   
               (1)
            
            
               Az Európai Unió bővítésével jelentősen megnőtt azon kis- és középvállalkozások (kkv) száma, amelyek félkész és kész ipari termékek gyártásához megmunkálatlan, ötvözetlen alumíniumot használnak fel. Ezen kívül a közösségi vállalkozások globális ipari holdingok általi átvétele és az alumíniumgyártók további világpiaci összefonódása következtében jelentősen megváltozott a piaci helyzet az Európai Unión belül. Ugyanekkor drámai módon megnőttek a villamos energia költségei, amely jelentős költségtényezője az ötvözetlen alumínium gyártásának, a világgazdaság fejlődése pedig a nyersalumínium ellátási hiányához vezetett.
            
         
               (2)
            
            
               Mindezen tényezők a nyersalumínium árainak jelentős növekedéséhez vezettek, és rendkívül nagy mértékben kizárták az ötvözetlen alumínium vámmentes beszerzéséből a független, kis- és közepes méretű felhasználókat. Az alapvető nyersanyag után fizetendő 6 %-os vámtételnek ezért az a hatása, hogy kockán forog ezen vállalkozások versenyképessége, ami azt a veszélyt hordozza magában, hogy közülük számos képtelen lesz a túlélésre.
            
         
               (3)
            
            
               Ezen vállalkozások közösségi piacról való eltűnése bizonyosan csökkentené a félkész alumíniumtermékek versenyét ezen a piacon. Ezenkívül ez az eltűnés negatív hatással lenne a foglalkoztatásra a Közösségben, különösen az új tagállamok egyes vidéki térségeiben. Az ötvözetlen alumínium vámtételének részleges felfüggesztése ezért bizonyos mértékig növelné a kkv-k versenyképességét, és így javítaná a félkész és kész alumíniumtermékek versenyét a közösségi piacon.
            
         
               (4)
            
            
               Ezt a helyzetet kell összevetni azon hatással, amelyet a vámtételek felfüggesztése gyakorol a Közösségen belül és az Európai Unióval preferenciális tarifális megállapodásban álló országokban még létező, ötvözetlen alumíniumot gyártó üzemekre. Szinte valamennyi ilyen üzem közvetlenül vagy közvetve jelentős, Európai Unión kívül elhelyezkedő ipari holdingokhoz tartozik. Az ezen üzemekben gyártott és vámmentesen szállított alumíniumot elsődlegesen az ezen holdingokhoz tartozó vállalkozásokon belüli további átalakításra használják. A vámmentes, ötvözetlen alumíniumnak csak viszonylag kis része áll független kkv-k rendelkezésére. Mindazonáltal figyelembe véve a 6 %-os szerződéses vámtétel viszonylag magas szintjét, e vámtétel autonóm részleges felfüggesztése hatással lesz a gyártás és az azt követő átalakítási műveletek nyereségességére, hiszen növekszik az árnyomás az átalakítás révén előállított termékekre, valamint a nyílt piacon független vállalkozásoknak eladott nyersalumíniumra.
            
         
               (5)
            
            
               A helyzet fényében ezért az autonóm vámtétel részleges felfüggesztése tűnik megfelelőnek. Ez lehetővé teszi, hogy a független kkv-k csökkentsék költségeiket, és jelentősen növeljék a versenyképességüket.
            
         
               (6)
            
            
               Az érintett piaci szereplők gazdasági érdekeinek kiegyensúlyozása érdekében helyénvaló a megmunkálatlan, ötvözetlen alumínium autonóm vámtételének részleges felfüggesztése.
            
         
               (7)
            
            
               Figyelembe véve a megmunkálatlan, ötvözetlen alumínium piaci helyzetében bekövetkező esetleges jövőbeni változásokat, elő kell írni a rendelet hatálybalépésétől számított három évet követően elvégzendő felülvizsgálatot.
            
         
               (8)
            
            
               Mivel a részleges felfüggesztés a 7601 10 00 KN-kód alá tartozó valamennyi termékre kiterjed, továbbá az intézkedés állandó jellege miatt a 2658/87/EGK tanácsi rendelet (1) I. mellékletét ennek megfelelően módosítani kell,
            
         ELFOGADTA EZT A RENDELETET:
   1. cikk
   A 2658/87/EGK rendelet I. melléklete második része (Vámtarifa) XV. áruosztályának 76. árucsoportjában a 7601 10 00 KN-kód 3. oszlopában lévő bejegyzés helyébe a következő szöveg lép:
   
      „6 (2)
      
   
   2. cikk
   Az e rendelet hatálybalépésétől számított három évet követően a Tanács – a Bizottság javaslata alapján – kiigazíthatja a 7601 10 00 KN-kód alá tartozó megmunkálatlan, ötvözetlen alumíniumra vonatkozó 3 %-os autonóm vámtételt.
   3. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2007. május 7-én.
      
         
            a Tanács részéről
         
         
            az elnök
         
         H. SEEHOFER
         
      
   
   
      (1)  HL L 256., 1987.9.7., 1. o. A legutóbb a 301/2007/EK rendelettel (HL L 81., 2007.3.22., 11. o.) módosított rendelet.
   
      (2)  Autonóm vámtétel: 3”.